Jordbærplukker Gabriella: Norske ungdommer er late

Foreldre: De trenger ferie

Barnepsykolog: Få unge ut i jobb

Mange norske ungdommer jobber ikke i sommer

Vi gidder ikke, vi har nok penger, vi får ikke jobb. Forklaringene for ikke å jobbe er mange.

Camilla Bergland

Erik Haugen Aspaas

Oppdatert 6. juli 2014

Artikkelen er over seks år gammel

55 prosent av landets tenåringer har ikke jobb ved siden av skolen, viser en undersøkelse utført av Infact for VG.

I undersøkelsen er foreldre med barn i alderen 13-19 år blitt spurt, og når de skal svare på hvorfor tenåringen ikke jobber, svarer nærmere 30 prosent at det er fordi barna trenger en ferie.

Før fant man gjerne ungdommen med hodet plantet i jordbæråkeren i sommermånedene. I stekende sol og med vond rygg karret de seg gjennom to måneder med blodslit. Den tiden er over.

– Jeg vil heller bruke ferien min på å være hjemme og slappe av. Jeg får dessuten nok penger hjemme fra før av, sier Signe Hovland (14) til VG.

Ingen jobbplaner

Da VG spurte tenåringer på gaten i Oslo, hadde de fleste få planer om å tilbringe sommeren på jobb.

Venninnene Tilde Magnussen (14) og Signe Hovland (14) er blant dem som ikke har skaffet seg jobb i ferien.

– Jeg er for det meste borte i sommerferien. Så da har jeg ikke tid til å jobbe, sier Tilde.

Ole Bernhard Torstrup (15) kan også se frem til en lang pause fra skole og arbeid.

– Jeg orker ikke og gidder ikke, sier han.

Nicolai Svendsen (16) har derimot søkt på flere sommerjobber uten hell.

– Jeg har ikke sommerjobb, men jeg skulle veldig gjerne hatt det. Har prøvd å søke på mange stillinger, men jeg får dem ikke. Det hadde vært veldig digg med litt ekstra penger, sier han.

UNGDOM ER LATE: Gabriella Wysoglad (21) studerer økonomi i hjemlandet Polen. I sommer plukker hun jordbær i Norge for å tjene penger. Selv mener hun norske ungdommer er late. Foto:ERIK HAUGEN ASPAAS,

– Late

VG besøkte også en av jordbæråkrene til gårdseier Marius Egge på Sommerro i Lier. Der var det ikke en eneste norsk tenåring å se.

Gabriella Wysoglad (21) er økonomistudent fra Krakow og er på sitt første norgesbesøk. Hun er ikke i tvil om hva hun syns om nordmennene:

– Ja, norske ungdommer er late, sier hun.

– Uheldig utvikling

Historiker og professor Ellen Schrumpf har forsket på barn og arbeid, og mener at velstandsøkningen henger sammen med arbeidslysten til barna.

– En del av dagens barn og unge får det de har lyst på og trenger av foreldrene sine, derfor trenger de heller ikke jobbe for det. Det er en uheldig utvikling, sier Schrumpf.

– Arbeid er viktig og bra for barnets utvikling. Det at barnet gjennom en jobb eller sommerjobb lærer seg å ha ansvar, tjene egne penger og interagere med andre voksne mennesker er svært viktig. Det gjør det også lettere for dem å lykkes i arbeidslivet når de blir eldre.

BØR JOBBE: Barnepsykolog Ingrid Sønstebø er klar på at ungdom bør ha en sommerjobb. Foto:ERIK HAUGEN ASPAAS.,

Penger vokser ikke på trær

Barnepsykolog Ingrid Sønstebø er ikke i tvil. Hun oppfordrer foreldre til å sende barna sine ut i arbeidslivet i sommermånedene. Gjerne fra de er rundt 13 år.

– Barn og unge må lære seg at penger ikke vokser på trær. Mange unge har også glede av å jobbe. Så en sommerjobb er kjempefint. Gjerne fra de er 13 år, om ungdommen er klar for det. Da får de nemlig et blikk inn i voksenverdenen som er verdifullt for dem. Det er også viktig med litt struktur – også om sommeren, sier hun.

Ole Bernhard Torstrup (15, t.v.) jobber ikke i sommer fordi han ikke gidder. Kamerat Jørgen Lutro (16) kan dog skilte med snekkerjobb hos onkelen i sommerferien. Foto:Erik Haugen Aspaas,VG

For få jobber

LOs sommerpatrulje reiser rundt i Norge for å oppsøke ungdommen på arbeidsplassene. Kent Rune Pedersen er ungdomsrådgiver i LO og trekker frem at ungdom i dag har vanskeligheter med å få seg sommerjobb.

– Konkurransenivået stiger med arbeidsinnvandringen fra nabolandene, og handelsnæringen og servicenæringene søker helst unge over 18 år. Derfor sliter mange med å komme seg inn på arbeidsmarkedet i sommermånedene.

Om VG-undersøkelsen Respondenter: Foreldre med barn i alderen 13-19 år

Antall intervjuer: 1.043 hvorav 184 i rett kategori

Spørsmål: Jobber tenåringen ved siden av skolen?

Ja, jobber hele året – 24 prosent

Ja, jobber i ferier – 20,8 prosent

Nei – 55,2 prosent

Hvorfor har ikke tenåringen sommerjobb?

Trenger ferie: 28.4 prosent

Har ikke klart å skaffe seg jobb: 26.5 prosent

Trenger ikke pengene: 10.8 prosent

Vil ikke jobbe: 5.9 prosent

Vet ikke: 28,4 prosent

Hadde du sommerjobb som tenåring?

Ja, hver sommer: 64.3 prosent

Ja, enkelte somre: 21.6 prosent

Nei: 14.1 prosent Vis mer

Pedersen mener dette resulterer i at den yngre generasjonen venter lenge med å komme seg inn i arbeidsmarkedet, som igjen fører til mindre erfaring.

Tenåringstiden utvides

Dette tror også Schrumpf kan være en av forklaringene, og trekker frem at når arbeidserfaringen reduseres vil også tenåringene forbli tenåringer mye lenger enn før.

– Nå bor gjerne tenåringen hjemme lenge. De bor ofte gratis, og ansvaret kommer ikke før de er ferdig med studiene og skal ut i arbeidslivet. Det å ta ansvar blir da plutselig helt nytt og fremmed når de skal ut i arbeidsmarkedet, sier hun.

Ikke behov for pengene

Sosiolog Christer Hyggen mener at det ikke lenger er like stort behov for de ekstra pengene som en sommerjobb fører med seg.

– Arbeid er en stor del av det å bli voksen. Hvis tenåringen får en sommerjobb, vil han eller hun få en forståelse for hva arbeidslivet består av, og på den måten vil det gi et bedre utgangspunkt når de skal velge videre studier, sier han og legger til;

– Det er nok flere grunner til at det er så få tenåringer som er ute i arbeid i feriene, men det er nok viktig å huske på at det er vanskeligere å få jobb nå enn før. Behovet for de ekstra pengene er heller ikke tilstede i like stor grad som før.

Trenger ferie

I VGs undersøkelse spurte vi også foreldrene hvorfor barna ikke har sommerjobb. Nærmere 30 prosent svarte at det var fordi de syntes ungene sine trengte en ferie.

Schrumpf mener argumentasjonen til mange av foreldrene er feil.

– Det er klart at de fortjener litt fri. Men å ha ungene gående hjemme i to måneder er altfor lenge. Foreldrene bør sende tenåringen ut i arbeid, sier hun.

Selv om mange av foreldrene svarte at de mener tenåringene trenger ferie, oppgir 86 prosent av foreldrene at de selv har erfaring med sommerjobb.

En fryd å jobbe på tusenfryd

Besøkstallene stiger i takt med sola og ferien til nordmenn. På Tusenfryd jobber det nær 700 sommervikarer. 25 prosent av disse er bare 16 år.

For mange unge i Oslo-området har Tusenfryd blitt deres første møte med arbeidslivet, og en av dem er Viktoria Tao på 17. Hun hadde lyst til å bruke sommerferien til noe fornuftig, og skaffet seg jobben som sesongmedarbeider i ferieparken.

– Sommerjobb er veldig lærerikt. Det er en erfaring man kan ta med seg videre, og i tillegg er det faktisk noe man kan gjøre i løpet av sommerferien. Mange sitter bare på Facebook eller ser på film. Da er det å ha en jobb en fin måte å komme seg ut på, tjene penger og være litt mer selvstendig.

FORNØYD: Victoria Tao (17) er veldig glad for at hun har en sommerjobb. Der er noe alle tenåringer burde ha, mener hun. Foto:Erik Haugen Aspaas,

Tusenfryd baserer hele sin virksomhet på sommervikarer. Og hvert år får de inn over 2000 søknader fra unge og håpefulle.

– Vi er veldig fornøyd med de sesongmedarbeiderne vi får inn her. Mange kommer helt uten arbeidserfaring, men hos oss åpner vi dørene for engasjerte ungdom, sier HR-sjef Trine Bjonum.

Lærer masse

I venneflokken til Victoria er det ikke mange som har valgt å prioritere jobb i sommer. Hun oppfordrer derfor alle på sin egen alder til å engasjere seg tidlig for å kapre sommerjobben.

– Det er ikke så mange jobber der ute, men det er også mange unge som ikke ønsker å jobbe. I feriene prioriterer de heller å reise med familien og slappe av. Men man lærer mye i en sommerjobb. Jeg har ikke jobbet her så lenge, men allerede har jeg lært masse, sier hun.

Publisert: 06.07.14 kl. 12:52 Oppdatert: 06.07.14 kl. 13:44

Les også